與客遊道場何山得鳥字
作者：蘇軾
朝代：宋

paragraphs: 清溪到山盡，飛路盤空小。
紅亭與白塔，隠見喬木杪。
中休得小庵，孤絕寄雲表。
洞庭在北戶，雲水天渺渺。
庵僧俗緣盡，浄業洗未了。
十年畫鵲竹，益以詩自繞。
高堂儼像設，禪室各深窈。
奔泉何處來，華屋過溪沼。
何山隔幽谷，去路清且悄。
長松度翠蔓，絕壁挂啼鳥。
我友自杭來，尚歎所歷少。
歸途風雨作，一洗紅日燎。
俄驚萬竅號，黑霧卷蓬蓼。
舟人紛變色，坐羨輕鷗矯。
我獨喚酒杯，醉死勝流殍。
書生例强狠，造物空煩擾。
更將掀舞勢，把燭畫風篠。
美人爲破顔，正似腰支嫋。
明朝更陳迹，清景墮空杳。
作詩記餘歡，萬古一昏曉。